Covid-19: President wil Suid-Afrikaners op grootskaal laat toets - Corona Krisissentrum
Tuis / Covid 19 en die ekonomie / Covid-19: President wil Suid-Afrikaners op grootskaal laat toets
Covid-19: President wil Suid-Afrikaners op grootskaal laat toets
President Cyril Ramaphosa het Maandagaand aangekondig dat die regering met 'n grootskaalse veldtog gaan begin om elke Suid-Afrikaner vir die Covid-19 virus te toets.
Ramaphosa se toespraak het gevolg na 'n vergadering met die nasionale bevelsraad in Pretoria.
Volgens Ramaphosa betree Suid-Afrika 'n nuwe fase van die inperking. Gedurende die volgende paar dae sal 10 000 mediese werkers begin om Suid-Afrikaners te toets vir die koronavirus (Covid-19). Die president het ook aangekondig dat mobiele tegnologie bekendgestel en ingespan sal word om enige persone op te spoor wat in kontak was met 'n besmette persoon of persone en die tegnologie moniteer ook die geografiese ligging van nuwe gevalle.
Die maatreëls is 'n drastiese poging deur die regering om die virus te bestry en om te verhoed dat die punt bereik waar dit die gesondheidstelsel kan oorweldig. Hierdie drastiese stappe word ook geneem omdat die eerste bevestigde gevalle van die virus in lae-inkomstegebiede in beide Johannesburg en in Kaapstad aangemeld is.
Die mediese werkers sal diegene met simptome stuur vir toetsing by plaaslike klinieke. Mense wat positief is en wat ligte simptome ervaar, kan tuis of in regeringsfasiliteite in kwarantyn geplaas word terwyl mense wat erger simptome ervaar in hospitale opgeneem sal word.
"Die toetsing van mense is 'n verreikende stap. Dit is intensief en ongekend in terme van skaal" – President Cyril Ramaphosa.
Ramaphosa het aan Suid-Afrikaners gesê dat hy begrip het vir die ontwrigting wat die inperking op hul lewens en op die ekonomie saai, maar hy het egter weer beklemtoon dat die maatreël nodig is en het ook 'n beroep op die land se burgers gedoen om die verdere 17 dae vas te byt.
Die afgradering deur Moody's Investor Service het verdere spanning op die ekonomie geplaas en volgens Ramaphosa dal dit die kostes om te leen aansienlik verhoog en veroorsaak dit 'n negatiewe impak op die ekonomie.
Die president het egter beklemtoon dat die besluit deur Moody's geen uitwerking op die reaksie wat die regering op die koronavirus-pandemie tot dusver gehad het, sal verminder of beïnvloed nie.
Ramaphosa het gesê dat die regering sal voortgaan met strukturele ekonomiese hervormings om die swak ekonomiese groei, sukkelende ondernemings in staatsbesit en die beperking van die openbare finansies aan te spreek.
Die president het gesê dat die regering veral bekommerd is oor die nood van ondernemings en dringend besig is om ekstra maatreëls ter ondersteuning van ondernemings te ontwikkel.
Ramaphosa het die werkers in die verskeie bedrywe wat as essensieel beskou word, bedank vir hulle diens en harde werk in die inperkingsperiode.
Ramaphosa is ook vol vertroue dat selfs in die onsekere tye waarin Suid-Afrika tans is, ons dit sal oorwin.
Hy het Suid-Afrikaners ook aangemoedig om slegs hulle huise te verlaat indien dit nodig is en slegs vir die geldige redes wat toegeskryf is.
"Ons het nog nooit vantevore 'n situasie soos die beleef nie en 'n aantal foute sal gemaak word, maar ons vra dat mense sal verstaan dat alle besluite tot voordeel van almal geneem word, maar ek is oortuig dat ons sal slaag, want ons sal hierdie bedreiging van die koronavirus ernstig opneem, ons sal as 'n samelewing aanpas, en ons sal almal verantwoordelik optree" – President Cyril Ramaphosa.
https://www.businesslive.co.za/bd/national/2020-03-30-ramaphosa-steps-up-the-fight-with-home-visits-and-mobile-tech/